
Volituse andmine meetmesse “Üleriigilise tähtsusega kultuuri- ja turismiobjektide väljaarendamine” projekti „Turismitoode Vana Narva ja Narva fortifikatsiooniehitiste väljaarendamine” ettepaneku esitamiseks
Otsus võetakse vastu Kohaliku omavalitsuse korralduse seaduse § 22 lõike 1 punkti 8 ja lõike 2 alusel.

1. ASJAOLUD JA MENETLUSE KÄIK
2008. aasta juunis avaneb Euroopa Liidu struktuuriperioodi 2007-2013 meede “Üleriigilise tähtsusega kultuuri- ja turismiobjektide väljaarendamine”. Meetme üldiseks eesmärgiks on tõsta Eesti kui turismi sihtkoha ja piirkondade rahvusvahelist konkurentsivõimet, muutes piirkonnad atraktiivsemaks külastajate, investorite ja kvalifitseeritud tööjõu jaoks. Meetme spetsiifilisteks eesmärkideks on:

1) Eesti kui reisisihi atraktiivsuse suurendamine, arendades välja külastajatele, sealhulgas teistest riikidest saabuvatele külastajatele, huvipakkuvad kultuuri- ja turismiobjektid;

2) Eestis viibivate teistest riikidest saabunud külastajate külastusaja pikendamine;

3) Eesti kui kultuuriturismi sihtmaa tuntuse tõstmine ja eesti kultuuri- ja ajaloopärandi tutvustamine;

4) atraktiivsem ja konkurentsivõimelisem kohalik külastuskeskkond 
Meetme raames toetatakse investeeringuid suuremahuliste, Eesti kui turismi sihtmaa konkurentsivõimet ja tuntust tõstvate kultuuri- ja turismiobjektide väljaarendamiseks, mille abil luuakse eeldusi külastajate hulga suurenemisele Eestis ning külastusaja pikenemisele. 
Meetme raames saavad taotlejaks olla:

1) kohaliku omavalitsuse üksused;

2) sihtasutused ja mittetulundusühingud;

3) riigiasutused

Meetme abikõlblikkuse periood on 1. jaanuar 2007 kuni 31. august 2015. Toetuse minimaalne suurus projekti kohta on 50 000 000 krooni, toetuse maksimaalne suurus projekti kohta on 500 000 000 krooni. Omafinantseering peab kokku moodustama vähemalt 15% projekti abikõlblikest kuludest. 

Eeltaotlused projektide nimetamiseks investeeringute kavasse tuleb esitada  kahe kuu jooksul alates Regionaalministri määruse jõustumisest  Siseministeeriumile, st  9. augustiks 2008. Siseministeerium esitab prioriteetse suuna seirekomisjoni poolt heaks kiidetud investeeringute kava eelnõu kinnitamiseks Vabariigi Valitsusele. Taotlejad, kelle objektid on investeeringute kavas, sealhulgas reservobjektina, alustavad koostöös EAS-iga vajalikke ettevalmistustöid taotluse esitamiseks.
Narva linna arengukava 2008-2011 (kinnitatud Narva linnavolikogu 26.09.2007 määrusega nr. 36, muudetud 18.12.2007 määrusega nr. 43; 15.05.2008 määrusega nr. 28) tegevuskavas projekti „Turismitoode Vana Narva ja Narva fortifikatsiooniehitiste väljaarendamine”  ettepaneku tegevused on kajastatud järgmiselt:

Visiooni osa: 1. Kaasaegne infrastruktuur tagab narvalastele ja linna külalistele soodsa, turvalise ja mugava elukeskkonna, samuti loob võimalused ettevõtluse arenguks ja selle konkurentsivõime tõstmiseks.
Strateegiline eesmärk: 1.4: turismi arenguks on loodud tingimused.
Tegevussuund: 1.4.1: luua linna külaliste jaoks meeldiv turismiinfrastruktuur

Ülesande „1.4.1.1. ajalooliste objektide väljaarendamine turismitoodeteks“ raames on planeeritud järgmised tegevused:

•
Victoria ja Honor bastionite ja lähiala detailplaneering

•
projekt „EstRusFortTour” (Eesti-Vene unikaalse kindlustusansambli ühise turismitoote arendamine ning kultuurilis-ajaloolise pärandi säilitamine)

•
turismitoote "Vana-Narva miniatuuris" arengukontseptsiooni koostamine

•
Narva linnuse idatiiva restaureerimine ja muuseumi uue püsiekspositsiooni loomine

•
Narva linnuse Põhjaõue projekti II etapp

Ülesande „1.4.1.4. turismiobjektide funktsioneerimise tagamine“ raames on planeeritud järgmised tegevused:

•
bastioni Victoria konserveerimis-rekonstrueerimistööd

•
bastionide Honor ja Gloria konserveerimis-rekonstrueerimisprojekti koostamine

•
bastionide Honor ja Gloria konserveerimis-rekonstrueerimistööd
Narva Linnavalitsuse poolt välja pakutud projekti „Turismitoode Vana Narva ja Narva fortifikatsiooniehitiste väljaarendamine”  ettepanek ning selle prioriteetsus kinnitatakse volikogu käesoleva otsusega, et tagada sihipärane projekti arengutegevus. 
Arvestades seda, et meetme avanemisel on ettepanekute koostamiseks ainult 2 kuud, Narva Linnavalitsus taotleb linnapeale volituse andmist meetmesse esitatava projekti ettepaneku allkirjastamiseks. 

2. ÕIGUSLIKUD JÄRELDUSED

Projekti ettepaneku esitamisega meetmesse „Üleriigilise tähtsusega kultuuri- ja turismiobjektide väljaarendamine” ei teki linnal finantskohustusi. Samas projekti lülitamisel investeerimiskavva võivad linnal tekkida finantskohustused juhul, kui linn esitab projekti põhitaotlus. Finantskohustuste kinnitamise õigus kuulub vastavalt Kohaliku omavalitsuse korralduse seaduse § 22 lõike 1 punktile 8 Narva Linnavolikogu pädevusse. 

3. OTSUS

1. Tunnustada projekti „Turismitoode Vana Narva ja Narva fortifikatsiooniehitiste väljaarendamine” ettepanek prioriteetseks.
2.  Narva Linnavalitsusel esitada projekti „Turismitoode Vana Narva ja Narva fortifikatsiooniehitiste väljaarendamine” ettepanek meetmesse „Üleriigilise tähtsusega kultuuri- ja turismiobjektide väljaarendamine”. 
3. Volitada linnapead Tarmo Tammiste’t allkirjastama meetmesse „Üleriigilise tähtsusega kultuuri- ja turismiobjektide väljaarendamine” esitatava projekti ettepaneku.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

